b'\n_START_ARTICLE_\nAtalidi\n_START_PARAGRAPH_\nAtalidi su bili helenisti\xc4\x8dka vladarska ku\xc4\x87a koja je od 282. do 133. pr. Kr. vladala gradom Pergamom i istoimenim kraljevstvom. Ime su dobili po Atalu, ocu Filetera, velikodstojnika na dvoru Lizimaha, jednog od nasljednika Aleksandra Velikog. Fileter je postavljen na \xc4\x8delo Pergama, gdje se nalazila Lizimahova riznica, a 282. pr. Kr. pre\xc5\xa1ao je na stranu Seleuka I. Nikatora. Fileter, koji je bio eunuh, posvojio je svog ne\xc4\x87aka Eumena koji je poslije naslijedio prijestolje. 230. pr. Kr. Atal I. je nakon pobjede nad Galima proglasio neovisnost od Seleukovi\xc4\x87a. Dinastija je prestala postojati nakon \xc5\xa1to je 133. pr. Kr. kralj Atal III. oporukom vlast ostavio Rimskoj Republici, koja je podru\xc4\x8dje Pergamskog kraljevstva uklopila u Rimsku provinciju Aziju.'